


15 Октомври - Международен ден на белия бастун

Символът " Бял бастун"
В края на двайсетте години една благородна французойка - Жили Дербемон проявява инициатива пред кметството на Париж. Закупува бастуни, боядисва ги в бяло и ги предоставя на слепите в града. В това отдалечено от нас време е било модерно кавалерите да носят на ръцете си бастуни. Сред мнозинството е било трудно да бъдат отличени слепите, които също ползвали бастуни. Така се достига до голямото значение на белия бастун след Втората световна война. Ролята му се засилва още повече през нашия век, когато във всички страни се отчита изключителното интензивно движение на транспортните средства. В програмите на националния рехабилитационен център за късноослепели, както и в няколкото дневни рехабилитационни центрове в страната курсистите се обучават да ползват техниката на дългия бял бастун. Новите модели са обикновено сгъваеми. В училищата за деца с нарушено зрение е въведен учебен предмет - ориентиране и мобилност. Бастунът в ръцете на слепия изпълнява няколко функции. Той го ориентира в пространството, предпазва го от различните прегради и опасности по пътя му. Той е знак за всички участници в движението, че срещу себе си имат сляп човек. Затова в законодателствата на всички страни белият бастун е възприет като символ и знак в правилата на уличното движение. Съдържа се и в българския закон за движение по пътищата, и в правилника по приложението му. Белият бастун е едно удължение на ръката на слепия, с което той опипва терена и преградите пред себе си. За съжаление фирмите и гражданите невинаги съобразяват нуждите на слепия човек, който се нуждае от свобода и спокойствие при своето придвижване. По тротоарите са паркирани безброй коли. Те са пречка и за останалите хора, а какво да кажем за слепия. Поставят се безразборно циментени ограждения, телефонни кабини, метални колчета. Нерядко явление е забързан гражданин да се препъне в протегнатия бастун или да блъсне слепия човек, който по-бавно и внимателно се движи. Водачите на превозните средства са длъжни според правилата да съобразяват скоростта, когато пред себе си имат човек с бял бастун. Това важи и за водачите на обществените превозни средства, които подминават понякога спирките и не се съобразяват с чакащия ги човек с бял бастун. На тези превозни средства от градската мрежа трябва да бъдат изписани с големи цифри номерата, за да бъдат видяни не само от слепите с остатъчно зрение, но и от хилядите възрастни хора. Невинаги архитектурната среда е съобразена с потребностите на слепите хора. Това може да се забележи в подлезите и  на някои от кръстовищата. Успех е поставянето на звуковите сигнали в централната част на столицата и в някои от областните центрове. Петнайсти октомври е международният ден на белия бастун в Европа и други краища на света. Масмедиите ще отбележат този ден като символ на самостоятелността на слепите хора и техния стремеж за утвърждаване в живота и обществото. В този ден те поставят своите проблеми за образование и трудова реализация. Ще отбележим, че 80% от хората в активна възраст със зрителни увреждания са безработни. В този ден слепите благодарят на гражданите и водачите на превозни средства, на всички от обществената мрежа и властите за оказаната им подкрепа да бъдат равни с другите. 
Този ден се отбелязва от 1964 година, когато американският президент Джонсън подарява на слепи хора дълги бели бастуни. Сега те са средство за ориентиране и мобилност на незрящите. 
ХУДОЖЕСТВЕНА САМОДЕЙНОСТ
Празник на песента и силата на духа
На 5 септември 2005 година в град Белене се проведе третият регионален преглед на художествената самодейност за хора с увреждания. Той бе част от програмата, с която се отбелязва четиридесет и първата годишнина от обевяването на Белене за град. Градът ни посрещна слънчев и приветлив. След кратка почивка от пътуването, залата на читалището отвори гостоприемно врати. Тържеството откриха домакините със поздравителни думи отправени от Марин Денков, ръководител на художествената самодейност в Белене. Изпя за добре дошли една от най-хубавите си песни от богатия си репертоар. Кметът на общината господин Петър Дулев разказа за това, което те като ръководство правят за хората с увреждания. Счита, че всяка община работи в това направление, но трябва още много за да се облекчи положението на хората в неравностойно положение. Той пожела на добър път на фестивала. Председателят на Регионалната организация на хората с увреждания Олег Елисеев също отправи топли думи към участниците и пожела това мероприятие да продължава и в бъдеще , да се развива и обогатява.

Детската фолклорна група “ Зорница “ от гр. Белене показа завидно майсторство в изпълнението на народните танци.  Гостите от гр. Плевен започнаха своето участие с изпълнение на групата “ Пей сърце “при ССБ. Половин час те пяха под съпровода на акордеона на тяхната ръководителка Красимира Борисова и китариста Симеон Пеев. Техният репертоар включва народни песни, стари градски песни, авторски на маестро Иван Вълев и Ангел Шопов.

Димитър Димитров от организацията при жк Сторгозия поднесе голям букет от македонски песни. Всички се уверихме в красотата на акапелното пеене. Жените от жк Дружба в гиздави народни носии пяха и танцуваха. Ръководителката им Атанаска Димитрова също участваше в изпълнението. На празненство освен с песни и танци не може и без хумор. Сатиричен квартет “Калина “ при организация Център с ръководител Калинка Милева повиши още повече градуса на празничната атмосфера. Според тях народът ни е оцелял не само защото се е смял , но и защото е и ял . Наградената със златен медал на таз годишния събор -надпяване в Копривщица група за автентичен фолклор от с. Тученица се представи с обичая “Воден квас“. Това тяхно постижение е и резултат от опита и работата на Крум Петков. На фестивала видяхме още и представителите от гр. Гулянци, Долни Дъбник, Долна Митрополия и др.

Накрая се разделихме с пожелание за нови срещи, много здраве и силна воля.

НАС ТРУДНОСТИТЕ НЯМА ДА НИ СПЛАШАТ,
КРЕПИ НИ ВЯРАТА ЕДНИЧКА,

Че равни сме пред бога всички.
ЗАКОН ЗА ИНТЕГРАЦИЯ НА ХОРАТА С УВРЕЖДАНИЯ

ТРУДОВА ЗАЕТОСТ

Чл. 22.Трудовата заетост на хората с увреждания се осъществява чрез интегрирана работна среда и в специализирана работна среда.

Чл. 23. (1) Министерството на труда и социалната политика и Агенцията по заетостта разработват и реализират национални програми и мерки за насърчаване на заетостта, осигуряващи равни възможности на хората с увреждания за участие в пазара на труда.
(2) В програмите и мерките по ал. 1 се предвиждат средства за стимулиране на работодателите, които осигуряват заетост на хора с увреждания.

Чл. 24. Работодателят, съответно органът по назначаването, е длъжен да пригоди работното място към нуждите на лице с увреждане при неговото наемане или когато увреждането на лицето настъпи след наемането му на работа, освен когато разходите за това са необосновано големи и биха затруднили сериозно работодателя.

Чл. 25. (1) Работодателят, съответно органът по назначаването, може да кандидатства с проекти пред Агенцията за хората с увреждания за отпускане на средства за:
1. осигуряване на достъп до работното място за лице с увреждане;
2. приспособяване на работното място за лице с увреждане;
3. оборудване на работното място за лице с увреждане.
(2) Агенцията за хората с увреждания ежегодно определя размера на администрираните от нея средства за финансиране проектите на работодателите по ал. 1.
(3) Агенцията за хората с увреждания предоставя средствата по одобрените проекти въз основа на сключен договор с работодателя.
(4) Работодателят наема на работа хора с трайни увреждания за срок не по-кратък от три години след усвояване на средствата по ал. 3.
(5) Работодателят, който не е усвоил средствата съгласно договора по ал. 3 или не е назначил хора с трайни увреждания, възстановява получените суми със законната лихва.
(6) Редът за кандидатстване и отпускане на средства по ал. 1 се определя в правилника за прилагане на закона.
Чл. 26. Работодател, сключил договор по чл. 25, ал. 3, ползва следните преференции, при условие че не ползва такива по реда на Закона за насърчаване на заетостта:
1. средства от републиканския бюджет за 30 на сто от внесените от работодателя осигурителни вноски за държавното обществено осигуряване, задължителното здравно осигуряване и допълнителното задължително пенсионно осигуряване за наетите хора с увреждания по ред, определен с правилника за прилагане на закона;
2. средствата, изразходвани за целите по чл. 25, ал. 1, се отчитат по реда на действащото счетоводно законодателство и при данъчното облагане се прилага общият ред на Закона за корпоративното подоходно облагане.

Чл. 27. (1) От общия брой на работните места по чл. 315, ал. 1 от Кодекса на труда работодателят определя не по-малко от половината за хора с трайни увреждания.
(2) Работодателят е длъжен да уведоми териториалните поделения на Агенцията по заетостта за определените работни места по ал. 1 и да обяви свободните работни места от тях в 14-дневен срок от определянето им .

МОЖЕ ДА НИ ОТНЕМАТ...
Държавата е на път да отреже възможността да се внасят автомобили от чужбина на името на инвалиди. Досега хората с увреждания имаха право да не плащат 20% ДДС за возило до 100 к.с. и с двигател до 1800 кубически сантиметра. Според новите промени в закона за ДДС, внесени в деловодството на Народното събрание, налогът вече ще се начислява за всички коли, внасяни от чужбина.


Промяната в закона е заради масовите измамис автомобилите за инвалиди. Практика е хора с увреждания да подписват пред нотариус пълномощно, с което дават право на други лица да използват колите им. “ Услугата ” се заплаща по 250-300 лева, твърдят запознати.

Авантата да си внесеш кола като инвалид, без да плащаш 20 процента ДДС върху стоиността и, е на път да отиде в историята.


Това ще стане, ако Народното събрание приеме предложения още от предишния кабинет текст в закона за ДДС, че се „премахва нулевата ставка на данъка за леки автомобили за хора с увреждания”.


Досега масово от чужбина се вкарваха автомобили на името на инвалиди, за да се избегне данъкът върху добавената стойност. Така например, ако внесете кола за 5000 лв., може да не плащате още 1000 лв. за данъка. Дори до неотдавна по улиците можеха да се видят скъпи лимузини с инвалидни номера. После бе въведено ограничението инвалидният автомобил да е смощност до 100 к.с. и с обем до 1800 куб. см.
С нова апаратура  премахват перде на окото в плевенската очна клиника

Нова модерна апаратура за премахване на катаракта (перде на окото) получи клиниката по очни болести към УМБАЛ "Д-р Георги Странски" в Плевен. С него специалистите ще могат да оперират пациенти, при които заболяването е в начален стадий. "От години премахваме старческо перде с ултразвук, но с по-стара  апаратура. Вече  разполагаме с един от най-модерните", заяви доцент  д-р Чавдар Балабанов, началник на очната клиника. "Не всяко перде става за ултразвук. Твърдите, презрели катаракти не могат да бъдат отстранени с този апарат.
Много е важно хората да разберат, че вече не върви теорията "ще се оперирам, когато узрее пердето" (т. е. да се загуби зрението на 100%), а е необходимо да се обърне внимание още в началото, за да стане по-бързо, по-лесно и без каквито и да е било последствия.Апаратът е най-доброто за този вид операции и той може да се види във всяка една престижна клиника в света, заяви мениджърът на фирмата доставчик Кирил Янев. Той подчерта, че апаратурата, която струва 55 хиляди евро, се предоставя на клиниката за безвъзмездно ползване за срок от 6 месеца.Едно от предимствата на новата техника е, че се прави много по-малък разрез - вместо до и над 8 милиметра както при старата апаратура, тук процепът е едва три, а може да стигне и до 2 мм. Със сондичка се изсмуква овредената леща, имплантира се нова и най-важното - не се шие. Травматизмът е много по-малък. Възстановяването е много бързо и след два-три часа оперираният може да си отиде вкъщи. С новия апарат е възможно да се поставя и коригираща леща, която е и за близко, и за далечно виждане. По този начин след операцията пациентът не се нуждае от очила. Тя струва обаче около 1 000 евро. От 60 до 600 лв. варира цената на различните видове лещи, които заменят естествените. Единствено те се заплащат от пациента, самата операция е по клинична пътека.
Наблюденията на началника на плевенската клиника по очни болести са, че причините да намалява броят на решилите да се подложат на интервенцията са чисто финансови. Най-масовата операция на окото в България е на катаракта, като този вид манипулация заема 80% от общия брой очни интервенции, показва статистиката. Пердето е първата причина за слепота в света, но за щастие заболяването е лечимо. Годишно в страната ни се правят между 12 и 15 хиляди подобни операции, за Плевен броят им е около 900.

